
Tőzsdei brókerek kézjeleinek felismerése Kinect szenzor segítségével

A TDK dolgozat egy olyan asztali számítógépen futó szoftvert mutat be, melynek célja, hogy a felhasználó által mutogatott, tőzsdei parketten használt kézjeleket egy Kinect szenzor segítségével detektálja, majd feldolgozza úgy, hogy a felhasználó valós időben látja az adott kézjelet és a hozzá tartozó parancs (például „eladás”) szöveges megfelelőjét. A szoftver tehát az úgy nevezett nyílt kikiáltású tőzsdei kereskedés kézjeles kommunikációját hivatott értelmezni.
A kézjelek detektálásához azért felel meg jobban a Kinect szenzor, mint egy egyszerű webkamera, mert a képi információ mellett a képpontokhoz rendelt távolsági adatokat is méri. Ez a többletinformáció jelentősen javítja a kézjelek felismerhetőségét, különösen azért, mert bizonyos kézjeleknél a mutató kéz egyéb testrészekhez viszonyított elhelyezkedése is információt hordoz.
Bevezető részében a dolgozat ismerteti a kézjelek rendszerének azon elemeit, melyet a szoftvernek ismernie kell, valamint, hogy ezek felismerésénél mi okozhat kihívást.
A dolgozatban bemutatott szoftver a Kinect SDK-ban elérhetővé tett API hívásokkal kommunikál magával a szenzorral. Már maga a Kinect SDK is sok magas szintű információt (például a test fontosabb felismerhető pontjainak, mint a fej vagy a kezek pozícióját) elérhetővé tesz más szoftverek számára, de a lefejlesztett szoftver egyéb keretrendszerekre is épít. Mind a megismert, de elvetett, mind a felhasznált keretrendszerek szerepét ismerteti a szoftver működését leíró rész.
A TDK dolgozat ismerteti, hogy a kéztartás és az ujjak helyzetének leírására milyen adatokat használ a program, valamint, hogy ezekből az adatokból egy gépi tanulás algoritmus segítségével hogyan képes a jelek – tanítás utáni – felismerésére.
Végül a dolgozat összegzésként ismerteti a fejlesztési munka során összegyűlt tapasztalatokat, bemutatja az elért eredményeket és felvázolja a továbbfejlesztési lehetőségeket.



